Leder: 56.000 trafikofre | Sermitsiaq.AG
Leder: 56.000 trafikofre
Air Grenland meddeler som officiel firmapolitik, at Kangerlussuaqs internationale lufthavn skal være porten til Grønland og dermed, at Nuuk og Ilulissat bør glemme alt om Atlantlufthavne. Tak for det. Samtidig efterlyser direktør Michael Binzer en trafikplan for de næste 10 år. Vi giver fly-bossen vores uforbeholdne støtte: Samfundet har ikke råd til flere fejlgreb – lad os én gang for alle få en afklaring på den luftbårne trafik og samspillet med den øvrige infrastruktur.
Torsdag, 11. september 2008 - 06:44
I realiteten har års politisk slingrekurs gjort os alle til trafikofre. Lufthavnene i Uummannaq og Qaanaaq har begge været kostbare katastrofer, og den nyeste lufthavn, den i Paamiut, har et passagerunderlag på sådan cirka et halvt hundrede rejsende. Om ugen! Det har landets skatteydere betalt over 100 millioner kroner for.
Flere hundrede millioner kroner er igennem årene hældt i fejlslagne lufthavnsprojekter, og står det til borgmestre og lokalpatriotiske landspolitikere i Landstinget, er galskaben ikke slut endnu. Så sent som i denne uge har borgmestrene i Nuuk og Ilulissat fremturet med krav om, at byernes lufthavne udvides til Atlantlufthavne. Og hvis vi ikke tager meget fejl, vil borgmesteren i Qaqortoq snart følge efter og gentage sit krav om, at Atlantlufthavnen i Sydgrønland skal ligge i regionshovedstaden og ikke i Narsarsuaq.
d’herrer borgmestre fører sig frem, som om de repræsenterer en millionbefolkning og ikke en lille spredt klat mennesker på verdens største ø.
Hvad betyder det, at rejsende til og fra udlandet skal bruge lidt tid på at komme til og fra Kangerlussuaq og Narsarsuaq? Folk, der har besøgt storbyer rundt om i verden, vil vide, at der nemt kan gå mere end en time med transport fra downtown New York, London, Rio, Paris, Beijing etc. til byernes lufthavne. Det er et vilkår, man må tage med, når man rejser med fly.
Herhjemme er vi imidlertid så smask forkælede, at vi glemmer at tænke os om.
Vi afviser ikke behovet for forlængede landingsbaner i Nuuk og Ilulissat, men det er alene fordi nye indenrigsfly har brug for mere plads til start og landing. Air Greenlands aldrende Dash7-flåde holder ikke til evig tid, og nye, miljøvenlige fly, som bruger mindre fuel, stiller krav om lidt længere landingsbaner.
Sund fornuft tilsiger, at lufthavnen i Kangerlussuaq bliver udvidet og moderniseret til internationalt niveau. Samtidig er der al mulig grund til at forbedre havnefacilitetere, så Kangerlussuaq kan blive omstigningssted for flyrejsende og krydstogtpassagerer i høj international klasse.
Hvis politikerne samtidig beslutter moderate forlængelser af landingsbanerne i Nuuk og Ilulissat, kunne de passende samtidig vedtage at udvide og modernisere de alt for ringe terminalforhold i Nuuk.
Hvis det sker, er vi rigtig godt med, og så undgår vi nye trecifrede millionudgifter og al snak om privatfinansiering af lufthavnsudvidelserne, som i den sidste ende kun vil gøre det dyrere at rejse, vil forstumme.
Lad fornuften råde. Blot for én gangs skyld.